
Kiitos


Arla, Heidi, Jevgeni, Joel, Krista, Oona ja Susan – kiitos, että annoitte aikaa, ajatuksia ja arvokasta palautetta tämän käsikirjoituksen eri vaiheissa.


Erityiskiitos kuuluu Heidille. Ilman hänen tarkkaa lukemista, runsaita merkintöjä ja arvokasta palautetta tämä kirja ei olisi sitä, mitä se nyt on.









Esipuhe


Sinkkuelämästä ja rakkaudesta on kirjoitettu valtavasti kirjoja. Harvemmin treffikirjat käsittelevät kuitenkaan miesten vuosia (tai pahimmillaan vuosikymmeniä) kestävää tuskaa, kun harvakseltaan kohdalle osuvat treffit päättyvät noin tunnissa. Sekään ei helpota, että seksiä saa ehkä kerran viidessä vuodessa (jos silloinkaan) ja yksinäisyys sekä jatkuvasti päässä pyörivä pelko lopullisesti yksinjäämisestä jäytävät sielua. Julkisessa keskustelussa useimpien miesten yksinäisyys ja naisenpuute kuitataan turhan usein leimaamalla nämä miehet junttimaisiksi, onnettomiksi ressukoiksi, jotka asuvat viidensadan asukkaan perähikiällä kaukana sivistyksestä (ja naisista) rassaamassa autojen moottoreita jossain pajalla. Naisten sinkkuelämää käsitellään julkisesti usein myötätuntoisemmin ja ymmärtäväisemmin: jokainen nainen on täydellinen sellaisena kuin on ja jos miehet eivät tajua ottaa häntä omakseen, niin omapa on menetyksensä.


Tarkoituksenani ei kuitenkaan ole kritisoida sinkkunaisten esitystapaa mediassa, vaan miesten. Itseäni kirpaisee lukea artikkeleita mediasta ja internetin keskustelufoorumeilta, joissa ikisinkkumiehet leimataan aina niiksi onnettomiksi ressukoiksi, joiden pitäisi muuttaa itsessään lähestulkoon kaikki, jotta he kelpaisivat naisille.


En ole pyrkinyt tällä kirjalla maalaamaan kuvaa itsestäni ”väärinymmärrettynä nerona”, jota naiset eivät jostain kumman syystä ymmärrä ihailla ja rakastaa, vaan kirjoitan omista deittailuvirheistä sekä töppäilystäni rehellisesti, samalla kuitenkin nostaen esille miehisestä näkökulmasta nykypäivän deittimaailman raadollisuutta sekä epäkohtia.


***


Miksi kirjoitin tämän kirjan? Syitä on kaksi. Ensinnäkin monet kavereistani ja tuttavistani ovat sanoneet lähes tismalleen samat sanat kuunnellessaan treffitarinoitani ja niihin liittyviä loputtomia pettymyksiä ja käänteitä: ”sun pitäis kirjoittaa joku kirja tai leffa tosta kaikesta”. Moni on sanonut tuon vieläpä ilmeisen tosissaan. Otin haasteen vastaan.


Toisekseen haluan tällä kirjalla ottaa kantaa jo vuosikausia kuumana käyneeseen julkiseen keskusteluun, jossa ihmetellään yhä suuremmaksi käyvää vastentahtoisesti yksinjääneiden ihmisten joukkoa sekä tämän ilmiön syitä ja seurauksia. Minun on ollut vaikea saada uskottavaa puheenvuoroa aiheeseen liittyen, koska minut on jo ilmeisesti pelkän sukupuoleni takia leimattu henkilöksi, jonka näkemyksellä asiaan ei ole mitään väliä tai merkitystä: ”se on vaa joku katkera incel huutelemassa nurkasta epäreilua maailmaa, vaikka vika on kuitenki hänessä”. Rakentavia ratkaisuja vastentahtoisen yksinjäämisen ehkäisemiseen ei silti useinkaan osata esittää, koska elämme vahvan yleistämisen ja yksinkertaistuksien aikakautta, jossa ei ole tilaa asioiden analyyttisemmälle pohdinnalle ja avaamiselle. Eräässä television keskusteluohjelmassa puitiin joitakin vuosia sitten sinkkujen kohtaamisongelmaa ja ratkaisuna esitettiin, että miesten pitäisi käydä kerran kuussa parturissa ja huolehtia hygieniastaan ollakseen houkuttelevampia. Väittämään sisältyy umpiväsynyt yleistys, että merkittävä osa sinkkumiehistä olisi laiskoja, epähygieenisiä resupekkoja, jotka eivät mukamas osaa pitää itsestään edes auttavasti huolta. Samalla on sivuutettu kohtaamisongelman aidot syyt ja ratkaisuehdotukset, mikä ärsyttää suunnattomasti – varsinkin, kun olen pitänyt hygieniastani huolta ja käynyt parturissakin säännöllisesti.


Olen varmasti monella tapaa äärimmäinen esimerkki naisettomasta miehestä, ainakin jos tarkastelee, kuinka pitkään sinkkuelämäni on kestänyt ja kuinka paljon yrityksiä löytää kumppani näiden vuosien sisään mahtuu. Kuitenkin treffeilläni ja yrityksissäni tavata naisia on varmasti kaikille miehille (ja miksei naisillekin) jotain tuttua. Tämä kirja on puheenvuoroni ja puolustuspuheeni kaikkien sinkkujen puolesta ja se osoittaa, että kumppanin löytämisessä on paljon muitakin muuttujia kuin se, että käy parturissa kerran kuukaudessa ja että ”elämä on kaikin puolin kunnossa”.


PS. Kaikkien kirjassa esiintyvien ihmisten nimet on muutettu ja olen pyrkinyt pitämään huolen, että erityisesti deittailemani naiset pysyvät tunnistamattomina. Olen myös paikoitellen sekoittanut tapahtumien sisältöä ja aikaa – osin dramaattisten keinojen takia, mutta myös siksi, että naiset/tapahtumat jäävät tunnistamattomiksi.

Kukka-Maaria


Helmikuu 2014


Opiskelijajärjestön bileet suomalaisen pikkukaupungin tunkkaisessa baarissa keskellä pimeintä talvea. Miksi päädyin taas osallistumaan niihin, vaikka vihaan tärykalvot tuhoavaa paskaa bilemusiikkia, karseaa tungosta ja humalaisia ihmisiä? Oikeasti oli vain yksi syy, ja sen perustelee entinen kämppikseni: ”missä muualla naisia tapaisi kuin baareissa?”. Hyvä kysymys, johon en tuolloin osannut vastata muuta. Vielä talvella 2014 nettideittailussa elettiin aikaa ennen Tindervallankumousta, joten alan merkittävimmät palveluntarjoajat olivat pääasiallisesti Suomi 24 Treffien kaltaisia ”laatupaikkoja” (eipä sillä, että Tinderiäkään välttämättä voisi erityisen laadukkaaksi kutsua). Koska deittisovellusten tarjoamia ohituskaistoja pikatreffeille ei vielä ollut käytännössä olemassakaan, minun oli oltava sosiaalisesti rohkea ja yritettävä lähestyä naisia kasvotusten, eikä jollain mukanokkelalla viestillä sovelluksessa.


Muistan heti katselleeni ympärilleni huomioiden kaikki nätit ja sirot opiskelijanaiset, jotka olivat tulleet juhlimaan. Samalla kuitenkin mietin, kuinka minulla ei olisi mitään mahdollisuuksia yhteenkään heistä. Heidän kehonkieli tuntui suorastaan huutavan: ”sinkku, mut en sulle”. Mutta viis siitä, olin nyt asennoitunut juhliin siten, että olin siellä vain hengaamassa kavereideni kanssa. Valitettavan tuttuun tapaan musiikki soi niin kovaa, ettei puhumisesta tullut yhtään mitään, joten istuin vain ystäväpariskuntani Nicken ja Mervin seurassa yrittäen näyttää coolilta.


Yritykseni näyttää cooliltakaan eivät tuntuneet luonnistuvan. Istuin hartiat lysyssä etukenossa samaan tapaan kuin istun kotona tietokoneen ääressä. Asennon korjaus ryhdikkäämmäksi johti siihen, että olin alle minuutissa korjauksesta valunut istumaan taas hartiat lysyssä etukenoon. Juhlijan mieli, koodarin kroppa.


Istumisasennon korjausprosessin aikana huomasin nätin bruneten hymyilevän ja vilkuilevan minua kohti läheisessä nurkkapöydässä, minusta katsottuna oikealla. Ajattelin ensin, että kyseessä on tietysti väärinkäsitys. Sitten vilkaisin tytön suuntaan uudelleen: hän hymyili ja katsoi minua! Siinä samassa hän nousi seisomaan omalta paikaltaan ja suuntasi minua kohti. Sydämeni alkoi millisekunneissa hakkaamaan niin kovaa että se tuntui tulevan rintakehästä ulos. Tämä kaikki tapahtuu nopeasti, liian nopeasti! Eihän tässä ehdi korjata istumaasentoakaan, saati miettiä miten asennoitua oikein tähän tilanteeseen!


Hän lähestyi minua, käveli ohitseni ja meni Nicken luo iloisesti tervehtien häntä. Nicke suorastaan hätkähtyi:


”Mulla on vissiin niin paska näkö etten tunnistanu näin kaukaa... Mut hei joo, Mervin sä ootkin tavannu ja tossa istuu mun kaveri Lauri.”


Ainakin hän huomasi minut nyt. Tervehdin häntä hymyillen ja hän hymyili takaisin. Nielin jo hetken jonkinlaista pettymystä, mutta tajusin nopeasti, että tässähän on luonteva mahdollisuus tutustua kaverin kautta naiseen. Päättelin Kukka-Maarian olevan sinkku, lähinnä siksi, että hän pyöri baarissa yksin, selvästi etsimässä seuraa.


Menimme porukalla istumaan nurkkapöytään. Taktisesti sijoitin itseni istumaan Kukka-Maarian viereen. Keskustelun avaaminen käytännössä tuntemattoman ihmisen kanssa tuntuu yleensä hyvin kömpelöltä, mutta Kukka-Maarian kanssa keskustelu tuntui soljuvan sujuvasti eteenpäin. Pääasiallisesti hän puhui ja minä kuuntelin:


”Miä oon siis tosi taiteellinen ihminen; miä kirjoitan omaa blogia, kirjoitan muutenkin paljon kaikkea, miä maalaan ja teen muutenkin paljon sellaisia tosi luovia juttuja”


Luovat naiset ovat yksi heikkouteni. Taipumus taiteellisuuteen, esimerkiksi piirtämiseen ja kirjalliseen luovuuteen herättävät välittömästi mielenkiintoni. Kukka-Maarian tapauksessa ei toisaalta mitään tunteiden herättämistä tarvittu: tunsin ihastuvani häneen käytännössä välittömästi.


Treffeiltä oppimani (ja minulle opetettu) tapa on kysellä naiselta paljon kaikenlaista häneen liittyvää. Vaikka keskustelu etenikin mukavasti eteenpäin ilman pakotettuja kysymyksiä, halusin silti ylläpitää opittua taitoa:


”Mitä muuta siä teet…öh... kuin oot luova, tai teet luovaa juttua?”


Opittu taito, todellakin.


Illan mittaan Kukka-Maaria kertoi lisäksi kannattavansa Vasemmistoliittoa. Olin viimeistään nyt täysin myyty. Söpö, taiteellinen ja vielä vasemmistolainen! Lisäksi hän vaikutti tykkäävän minusta! Tämän täytyi olla unta.


Vasemmistolaisuuden paljastuminen avasi keskustelulle nyt paljon uusia suuntia: voisin kertoa siitä kerrasta, kun tapasin poliittisen esikuvani Paavo Arhinmäen ja kuinka se hetki päätyi television ajankohtaisohjelmaan asti. Tai voisin kertoa kenties siitä, kuinka kannattamani jalkapalloseura on henkisesti vasemmistolainen.


Päätin jatkaa keskustelua Paavo Arhinmäellä:


”Ootko tavannut Arhista?”


”En miä oo tavannu sitä, mut miä en hirveästi tykkää siitä ku se on niinku kulttuuriministeri mut se tukee vaa urheilua. Musta rahat pitäisi antaa kokonaisuudessaan taiteille tai kulttuurille. Urheilu ei tartte mitää!”


En alkanut väittelemään Kukka-Maarian kanssa urheilu-ja kulttuuriministerin rahanjaon reiluudesta, koska olimme selvästi täysin eri mieltä aiheesta. En uskaltanut riskeerata orastavaa suhdetta alkamalla argumentoimaan mistään; väittelemään ehtisi sitten parisuhteessakin.


Kukka-Maaria jatkoi taiteista puhumisesta. Istuin hänen vierellään, pää vinossa nojautuen loosin istuimen selkänojaan. Silmäni kiilsivät varmaan kilometrin päähän ihastuksesta. Kaikki, mitä hän sanoi, kuulosti aivan fantastiselta ja todella mielenkiintoiselta. Myös yllättävät paljastukset:


”Mun oikea nimi on muuten Mirka, mut haluan et ihmiset kutsuu mua Kukka-Maariaksi. Se on parempi nimi ja yritän vaihtaa sen pysyvästi siihen”


Onpa kiehtovaa, ajattelin. Kukka-Maaria alkoi kertomaan horoskoopeista ja siitä, miten hän uskoo käsistä ennustamiseen ja minä vain nyökytin ja kuuntelin aivan ihastuksissani hänen jokaista sanaansa. Kuka tahansa muu ihminen maailmassa olisi voinut kertoa minulle samat asiat ja olisin joutunut pidättelemään nauruani. Kukka-Maarian suusta kuultuna horoskoopit, käsistä ennustaminen ja kohtalokivet (mitä helvettiä ne edes ovat?) vaikuttivat maailman hienoimmilta keksinnöiltä ja aivan todelta. Ihastuessaan mies voi olla kyllä melkoinen toope.


Yhtäkkiä Kukka-Maaria nappasi minua kädestä kiinni ja raahasi minut syrjemmäksi, jotta saatoimme olla kahden. Emme kuitenkaan suudelleet tai alkaneet lääpimään toisiamme, vaan Kukka-Maaria ennusti kämmentäni lukemalla ajatukseni ja tulevaisuuteni. Olin aivan ällikällä lyöty, kun hän kykeni lukemaan mielialani pelkästään oikeaa kämmentäni tutkimalla: siis minähän olen usein ahdistunut ja hermoilen tulevaisuutta! Miten hän kykenikään lukemaan tuon pelkästään käsiäni katsomalla? Palasimme takaisin loosiin, kasvojeni säteillessä onnellisuutta. Olin maailman pahin toope.


Tässä vaiheessa on hyvä muistuttaa, että kaveripariskunta, joka minut Kukka-Maarialle esitteli, oli edelleen paikalla ja he istuivat pöydän toisella puolella muun porukan kanssa jutellen. En vain kiinnittänyt heihin enää mitään huomiota. Nicke ja Mervi olisivat voineet lähteä pois mitään sanomatta, enkä olisi varmaan huomannut heidän katoamistaan useampaan minuuttiin. Mervi kommentoikin tätä vuosia myöhemmin, lukiessaan kirjani ensimmäisiä vedoksia: ”kun se likka tuli porukkaan, niin et nähnyt enää ketään muuta ja ihan fiiliksissä kuuntelit sen horoskooppijuttuja. Samalla mietin, kuinka Nicke oli kertonut, että Kukka-Maaria on vähän outo, niin toivoin ettei tuosta kävisi mitään pahaa sulle.”


Lopulta porukka päätti yksissä tuumin, että kaikkien oli aika lähteä kotiin. Mietin kuumeisesti, millä sanamuodolla pyytäisin Kukka-Maariaa treffeille tai mitä voisin tehdä, jotta näkisin hänet uudestaan. Kävelimme neljästään, minä, Kukka-Maaria sekä Nicke ja Mervi kohti meidän omia asuntoja talvisessa pikkukaupunkimaisemassa keskellä yötä. Nicke ja Mervi kääntyivät keskustan risteyksessä kohti omaa kotia, Kukka-Maaria jatkoi matkaa minun kanssani. Nicke ja Mervi hymyilivät ilkikurisen leveästi toivottaessaan hyviä öitä, kun näkivät että kävelen kotia kohti naisen seurassa. Nicken ja Mervin kadottua horisonttiin Kukka-Maaria kysyi minulta:


”Voinko tulla sun luo?”


Yritin pidätellä innostustani ja sanoin varsin tasapaksulla äänellä ”joo, toki”.


”Miä luulen et voin luottaa suhun... ettet siä satuta mua”.


Kukka-Maaria astui pieneen yksiööni ja totesi välittömästi, että asuntoni on todella siisti ja tyylikäs (niinhän ne kaikki aina sanoivat, mestarisisustaja ja organisoija kun olen). Hän istahti yhden hengen sängylleni ja itse istuin sängyn vieressä olevalle nahkaiselle nojatuolilleni röhnöttämään.


Jutustelimme hetken, kunnes Kukka-Maaria kysyi, kuinka vanha olen. Vastasin olevani 27-vuotias. Hän nauroi äänekkäästi. Hän päivitteli, kuinka luuli minun olevan ”juuri amiksesta valmistunut 19-vuotias räkänokka”. Tiedän, että näytin varsinkin tuolloin ikäisekseni varsin poikamaiselta, mutta tuo sattui. Olen aikaisemminkin saanut varsin nihkeitä ja suorastaan tylyjä kommentteja naisilta ulkonäöstäni, mutta nyt tuo iva tuli Kukka-Maarialta, unelmieni naiselta (jonka olin siis tavannut ensi kertaa noin kolme tuntia aikaisemmin). Se harmitti. Aiemmin illalla baarissa Kukka-Maaria irvaili myös sille, etten juo ollenkaan alkoholia, mutta olen niin tottunut absolutismini kyseenalaistamiseen sekä sille ihmettelyyn, etten antanut sen häiritä nytkään. Olen vähän pelottavalla tavalla tottunut siihen, että arvomaailmaani sekä ulkoinen olemukseni joutuvat turhankin usein arvostelun alle, pakottaen minut puolustuskannalle.


Valitettavasti Kukka-Maarian äiti soitti kesken illanviettomme ja kyseli, että missä helvetissä hänen tyttärensä tänä yönä on. Kerrottuaan olevansa ”kaverin” luona, Kukka-Maarian äiti komensi hänet välittömästi kotiin. Olin todella pettynyt: Kukka-Maaria ei ehtinyt olemaan luonani kuin vajaan vartin.


Uskalsin jo nyt kysyä suoraan, haluaisiko hän nähdä minut uudestaan, vaikkapa viikonloppuna varsinaisten treffien merkeissä. Kukka-Maaria suostui ja pyysi, että lisäisin hänet kaveriksi Facebookissa, jotta voisimme sopia tapaamisen ajankohdan tarkemmin. Pettymys vaihtui helpotukseksi ja sain hyvät yöunet tästä. Jännää, miten myönteinen tapahtuma naispuolella vaikutti niin merkittävästi yöuniini; todella usein makasin tuolloin yön läpi silmät levällään sängyllä miettien, miksi olen yksin ja löydänkö ikinä ketään.


***


Kukka-Maarian vahvistettua kaveripyyntöni Facebookissa pystyimme varmistamaan uusien treffien ajankohdan ja paikan. Sovimme tapaavamme saman viikon perjantai-iltana. Kukka-Maaria halusi, että tapaisimme vasta iltakymmeneltä läheisessä baarissa. Minulla oli perjantaina vapaapäivä koulusta, joten treffien odotus aamusta alkaen tuntui ikuisuudelta, enkä hermostuksissani pystynyt tekemään mitään järkevää. Olin silti innoissani, koska tiesin, että nyt oli tapahtumassa seurusteluelämässäni merkittävä käänne parempaan: menisin treffeille naisen kanssa, joka oli selvästi kiinnostunut minusta ja minä puolestaan olin kiinnostunut hänestä. Innostustani lisäsi lyhyt juttelutuokio Kukka-Maarian varsin hyvin tuntevan Nicken kanssa. Hän kertoi jo miettineensä, kuinka voisin Kukka-Maarian kanssa muodostaa hyvän pariskunnan. Jos kaverinikin näki tässä potentiaalia merkittävälle suhteelle, mikä voisikaan mennä pieleen?


Loputtoman tuntuinen perjantai, täynnä hermostuttavaa odotusta ja tympeää pikku puuhastelua ajantapon merkeissä oli viimeinkin ohi ja treffi-ilta koitti. Tulin innostuksissani baariin 20 minuuttia etuajassa. Kukka-Maaria saapui baariin huomattavan paljon myöhässä. Ärsyynnyn aina, kun ihmiset myöhästyvät, mutta ärtymys unohtui heti, kun hän saapui paikalle. Heti alkuun Kukka-Maaria sanoi minulle sanat, jotka jokainen mies varmasti haluaa kuulla treffien aluksi:


”Miä en rehellisesti sanoen muista sinusta juuri mitään, koska olin niin kännissä toissa-iltana. Sovitaanko, että nähdään nyt ihan vain kavereina, koska en halua tällä hetkellä seurustella kenenkää kaa?”.


Muserruin täysin, mutta pyrin peittämään pettymykseni. Vastasin Kukka-Maarialle täydellä hevonkukulla:


”Joo, ei mitään hei, miäkin haluan tutustua sinuun näin alkuun ihan kaverina!”


Yritin niellä pettymystäni, samalla miettien uutta lähestymistapaa treffeille. Kukka-Maaria sanoi yrittäneensä virkistää muistiaan minun suhteen käymällä läpi Facebook-profiilini, mutta sen selaaminen ei kuulemma auttanut; hän ei muistanut minusta saatikka toissaillasta juuri mitään.


Kun ei ole ikinä juonut alkoholia, on todella vaikea arvioida toisten ihmisten humalatilaa ja aivan erityisesti sitä, mitä he muistavat illasta, jonka jokaisen tilanteen itse muistaa kristallinkirkkaasti. Minusta Kukka-Maaria nyt ei vain vaikuttanut olevan niin kännissä. Mutta näköjään hän oli – tai ainakin väitti olleensa. Hänen humalatila tietysti selittäisi paljon asioita ja hetkiä, joista monet vain tulkitsin hänen kiinnostukseksi minua kohtaan. Minulla oli aika hoopo olo; että voikin ihminen olla näin naiivi. Mutta kuten todettua, toope mikä toope.


Kukka-Maaria kertoi minulle illan suunnitelmasta: hän lähtisi baarista nyt ensimmäiseksi Hesburgeriin syömään. Sieltä hän rientäisi tapaamaan kavereita karaokebaariin ja aikoisi laulaa karaokessa pilkkuun asti. Tapa, jolla hän tästä kaikesta kertoi, kieli siitä, että minua hän ei todellakaan miettinyt iltaa suunnitellessa. Eikä tämä ollut minun inhorealistista arvailua, vaan hän lisäsi selostuksensa perään: ”sun ei oo pakko tulla mukaan, jos et halua”. En halunnut luovuttaa, vaan sanoin että totta kai haluan mukaan; ilta kuulostaa kivalta (ei oikeasti kuulostanut).


Kukka-Maaria lähti rivakasti baarista ulos kohti Hesburgeria. Hän ei jäänyt katsomaan, pysynkö perässä. Nappasin takkini ja juoksin hänet kiinni, enkä kommentoinut hänen nopeaa häipymistään mitenkään samalla, kun puin takkia ylleni kylmässä yössä.


Hesburgerissa katselin vaisuna Kukka-Maariaa, kun hän söi juustoburgeriaan. Minulla ei ollut nälkä, enää. Kehoni on aina reagoinut huonoihin uutisiin ja stressiin siten, että ruokahaluni katoaa tyystin. Vitsailenkin toisinaan, että olen pysynyt hoikkana stressaamalla koko elämäni milloin mistäkin.


”Etkö siä tilaa mitään?”


”Ei mul oo nälkä.”


”Sun pitäis kyl syödä enemmän; oot hirveän laiha.”


En keksinyt mitään sanottavaa, vaan yritin miettiä, miten minun pitäisi suhtautua muuttuneeseen tilanteeseen. Kaikki etukäteen miettimäni keskusteluaiheet, kaikki keinot joilla viedä treffejä eteenpäin… kaikki valmistelutyö oli vedetty viemäristä alas karulla tavalla alas. Se syvältä pistävä ajatus, jossa tyttöystävä minun tapauksessa on täyttä utopiaa, sai taas lisävahvistusta.


Kukka-Maaria lähti vessaan ja minä jäin yksin katsomaan syödyn juustoburgerin pakkausta. Minulle tuli jo melkein nälkä burgeripakkausta katsoessani. Harkitsin itsekin jo tilaavani jotain, mutta en viitsinyt. Pelkäsin, että jos jäisin syömään pidemmäksi aikaa, Kukka-Maaria lähtisi ilman minua eteenpäin (hän todennäköisesti olisikin tehnyt niin). Tässä kohtaa voisi tietysti pysähtyä miettimään, onko hyvillä treffeillä, kun uhkakuvana ruoan tilaamisessa on, että seuralainen jatkaa matkaa ilman minua… Kukka-Maaria sai burgerin syödyksi, nappasi käsilaukkunsa ja lähti taas mitään sanomatta kohti ulko-ovea katsomatta, seuraanko häntä. Tottunein ottein otin takin mukaan, lähdin hänen peräänsä ja puin takkini ylle ulkona.


Karaokebaarin kävellessämme tiesin, että tämä ei ilta ei tule menemään kuten luulin tai edes toivoin. Ei lähimainkaan. Tästä oli tulossa vain yksi lisäluku surulliseen kansioon nimeltä ’Laurin treffielämä – Kun mikään ei ikinä onnistu’. Silti jääräpäisesti jatkoin illanviettoa Kukka-Maarian kanssa, koska halusin uskoa siihen, että jokin ihmeellinen ja upea käänne voisi vielä tapahtua. Elämässä kun tapahtuu hyviä asioita toisinaan. Varsinkin silloin, kun niitä vähiten odottaa.


Saavuttuamme karaokebaarin edustalle Kukka-Maaria pysähtyi yllättäen ja kääntyi minuun päin:


”Ai vittu, hei… unohdin mainita et yks Jare saattaa olla tuolla tänään.”


”Jare?”


”Nii, hän luulee että me ollaan yhdessä, tai siis et se on mun poikaystävä ja se on ihan sika mustasukkainen kaikille muille miehille, joiden kaa oon. Voitko pliiiiis olla ystävällinen sille?”


Hämmennystä ja raivoa pidätellen sanoin vain irvistykseni takaa: ”Joo, tietty”


”Ihanaa!”


***


En ollut aikaisemmin käynyt tässä karaokebaarissa. Tai oikeastaan en ollut käynyt karaokebaareissa ollenkaan. Se kyllä näytti ja tuoksui aivan samalle kuin kaikki muutkin baarit. Toisin sanoen se oli ahdas ja tunkkainen, höystettynä tahmaisilla lattioilla. Se oli myös yhtä ruuhkainen ja meluisa kuin muutkin juottolat. Vihaan näitä paikkoja. Kukka-Maaria ei ovella jäänyt katsomaan perääni, vaan ryntäsi puolijuoksulla baarin takahuoneeseen, jossa karaokelaitteet sijaitsivat. Hänen kaverinsa olivat siellä valmiina. Hän halasi kahta todella pitkää (lähemmäs kaksimetristä) ja todella laihaa vaalealettisiä miestä, joilla molemmilla oli yllä itsetehdyn näköiset villapaidat. Sitten hän halasi Jarea, joka heti halaamisen jälkeen katsoi minua todella tuimasti, kun Kukka-Maaria innoissaan selitti, kuka olen. Pitkät, vaalealettiset miehetkin katselivat minua kulmiensa alta. Oloni ei ollut kovinkaan tervetullut.


Kukka-Maaria lähti heti kaverit moikattuaan ostamaan tiskiltä juotavaa ja minä seurasin perässä, koska en halunnut jäädä istumaan samaan pöytään kahden pelottavan näköisen villapaitaviikingin ja Jaren kanssa. Kukka-Maaria tilasi shotteja. Minä tilasin tuttuun tapaani limsaa Kukka-Maarian kikatellessa: ”söpöä”. Hän ei muistanut, etten juo alkoholia ollenkaan (mikä yllätys!) ja kävimme lähes sanalleen saman lyhyen keskustelun absolutismistani kuin paria iltaa aikaisemmin.


Juoman saavuttua Kukka-Maaria päätti, että on aika laulaa ja hän riensi tiskin toiseen päähän valitsemaan kappaletta. Seurasin häntä hartiat lysyssä; olin jo melko väsynyt ja luovuttanutkin ”treffien” suhteen, mutta silti jatkoin iltaa hänen kanssaan. Kenties hän illan edetessä viettäisi enemmän aikaa minun kanssani ja lopulta meillä olisikin taas mukavaa yhdessä kuten keskiviikkona? Toivo todellakin kuolee viimeisenä...


Kukka-Maaria kysyi, josko minä haluaisin laulaa jotain. Vaistomaisesti kieltäydyin heti. En todellakaan halua laulaa julkisesti, ihan sama kuinka humalassa muut ihmiset ovat ympärilläni. Olisin ehkä kenties voinut suostua, jos minulla olisi oikeat treffit menossa, ne menisivät hyvin ja haluaisin osoittaa deitille, kuinka uskallan heittäytyä tilanteen vietäväksi ja toimia spontaanisti.


Kukka-Maaria valitsi kappaleen, jolla oli ”syvä henkilökohtainen merkitys hänelle” ja hän asteli lavalle. Hän lauloi kappaletta silmät kiinni todella tunteellisesti, hänen käsiensä mennessä milloin nyrkkiin ja milloin kohti kattoa. Laulun ajan istuin samassa pöydässä Kukka-Maarian kaverien kanssa, yrittäen olla katsomatta heitä. Jare mittaili minua hetken katseellaan ja lopulta tuli lähemmäs minua. Yritin edelleen olla katsomatta häntä (katsoin paljon mieluummin Kukka-Maariaa). Pystyin jo haistamaan hänen hengityksen, joka tuoksui aivan ruisleivälle. Hän koputti olkapäätäni:


”Hei, mikä sun juttu on Mirkan kanssa?”


Olin jo melkein unohtanut, että Kukka-Maarian oikea nimi on Mirka.


”Ööh, tota ei mitään ihmeempää, ollaan ihan kavereina täällä vaan”


”Joo hyvä, kato ku me ollaan Mirkan kaa niinku yhdessä, vaikkei se sitä haluakkaan aina kaikille myöntää”


”Aha?”


”Et siis joo, voit hengata Mirkan kaa ilman ongelmia, mut jos yrität jotain niin sulle tulee vaikeuksia”


”En miä tuu yrittämää mitää”


”Just niin, sä vaikutat sillai hyvältä tyypiltä”


Toisin kuin Kukka-Maaria väitti, hän olikin ilmeisesti parisuhteessa. Kysymys kuuluikin: miksi olin vieläkin karaokebaarissa ”treffeillä”, joita joku vitun Jare valvoi?


Ehkä siksi, että odotin koko torstain ja perjantain näitä treffejä erittäin suurin odotuksin, enkä halunnut palata syvästi pettyneenä ja musertuneena kotiin, jälleen yksi kivulias laukaus ammuttuna deittailun luotiliiviissäni. Halusin ”nauttia” treffeistä vielä kun pystyin, koska seuraavia tärskyjä jonkun naisen kanssa voisi taas joutua odottamaan yli puoli vuotta tai pitempäänkin. Asian voisi kai tiivistää niin, että vuonna 2014 olin mieluummin ulkona huonoilla treffeillä kuin yksin kotona nyhjöttämässä.


Kukka-Maarian karaokekappale päättyi sopivasti minun ja Jaren lyhyen keskustelun päätteeksi. Kukka-Maaria meni saman tien tiskille valitsemaan uutta kappaletta, minun laahustaessa pöydältä hänen viereen. Väsyneenä ja kovin voimattoman oloisena sanoin hänelle:


”Jaren mukaan te ootte yhdessä”


”Häh?”


”Niin se sanoi mulle ja varoitti, ettei mun kannata yrittää mitään sun kaa”


”Voi helvetti!”


Kukka-Maaria näytti siltä, että hän oli joko purskahtamassa itkuun tai raivostumassa todella pahasti. Itkun ja raivon sekoituksella hän huusi: ”Siis vittu ku mua vituttaa ku miehet yrittää omistaa mua! Mä en oo kenenkään omistuksessa! Vain mä omistan itseni! VITTU!”


En ehkä täysin ymmärtänyt Kukka-Maarian purkauksessa kaikkia nyansseja omistamisesta ja siitä, miten määritellään parisuhteessa oleminen, mutta aloin viimeinkin ymmärtämään, ettei tästä illasta tulisi mitään. Kukka-Maaria lähti itkien vessaan ja päätin, että nyt olisi viimeinkin korkea aika lähteä. Halusin silti hyvästellä Kukka-Maarian ja sanoa että oli kiva ilta (ei ollut) ja että olisi kiva nähdä uudelleen (jostain sairaasta syystä halusin nähdä hänet vielä uudestaan, mutta mieluiten päiväsaikaan ja vaikkapa kahvilla – ja ilman Jarea!). Jäin siis odottamaan ja menin takaisin istumaan nurkkapöytään.


Istuessani yksin nurkkapöydässä katselin ympärilleni. Pimeähkön karaokenurkkauksen tummansinertävä valaistus, punertavat spottivalot ja kahden pitkän ja laihan, villapaitoihin pukeutuneen miehen laulaessa silmät kiinni kotimaisia iskelmäkappaleita, päivittelin, kuinka tämä hetki voisi aivan hyvin olla jostain Twin Peaksista. Tämä oli ainoa kerta koko illan aikana, kun olin edes hieman huvittunut jostakin.


Huomasin, että Kukka-Maaria oli tullut vessasta takaisin suoraan tiskille ja nauroi äänekkäästi jonkun miehen seurassa. Kävelin tiskille, koputin Kukka-Maarian olkapäätä ja hän kääntyi minua kohti:


”Hei, miä lähden nyt”


”Okei”


”Ööh, haluaisitko vielä nähdä joku päivä uudestaan?”


”…ehkä?”


”Jes, mahtavaa, näkyillään!”


Yritin halata Kukka-Maariaa, mutta hän perääntyi ja jäi hämmentyneenä tuijottamaan minua. Todella kiusaantuneena moikkasin häntä ujosti ja lähdin rivakkaa vauhtia ulko-ovea kohti.


Baarista ulos päästyäni potkaisin raivoissani lumihangessa sojottanutta pulloa. Potkaisin ohi.


Jotain epätoivostani kertoo kai se, että laitoin seuraavana päivänä Kukka-Maarialle viestiä Facebookissa kiittäen häntä illasta. Hän näki viestini, mutta ei vastannut siihen mitään. Miksi hän olisikaan vastannut, sillä epäilen että hän tuskin edes muisti, kuka olin. Tuskin hän muisti edellisestä illastakaan mitään. Minä valitettavasti muistan luultavasti koko loppuelämäni tuon illan, vaikka kuinka yrittäisin sen unohtaa. Minulla on ollut pahempiakin kokemuksia naisten kanssa, mutta Kukka-Maaria onnistui kaivamaan minusta esiin kaikki deittailun kannalta huonoimmat puoleni tavalla, johon ei kuka tahansa nainen yhden illan tuntemisen jälkeen pystyisi. Saavutus kai sekin on hänen kantilta katsottuna?


Tietysti jälkikäteen on todella helppo sanoa, että Kukka-Maaria oli täysin vääränlainen kumppaniehdokas minulle. Hän poltti ketjussa, joi todella paljon, oli todella räväkkä ja suorasanainen, kärsi rajuista tunnetason heilahteluista ja hän oli erittäin impulsiivinen. Harmi vain, että ihastumisen iskiessä sitä vain katsoo sormien läpi kaikkia toisen vikoja ja ominaisuuksia, joista ei pidä ja haluaa ylläpitää mielikuvaa virheettömän upeasta ihmisestä.


Surkuhupaisana lisäyksenä todettakoon, että tämä oli minulle vuoden 2014 merkittävin tapahtuma naisten saralla. Vielä tänä päivänäkin ystäväni Nicke ja Mervi vinoilevat minulle näistä treffeistä ja Nicke pyytelee (leikillään) anteeksi sitä, että esitteli minut Kukka-Maarialle. Syytä onkin.


Arvelen monen lukijan miettivän nyt: miten 27-vuotias mies saattoi olla noin käsittämättömän epätoivoinen ja aivan ulapalla naisten tapailussa? Surkuhupaisaa iltaani Kukka-Maarian kanssa selittää oikein hyvin henkilöhistoriani. Eli mennäänpä tarinan alkuun...

Ensimmäinen kerta… kun juttelin tytölle


Syksy 2006


Minulla ei ollut teini-ikäisenä ja nuorena aikuisena tyttöystävää. Pelkkä ajatuskin tyttöystävästä tuntui täysin utopistiselta. En ollut ikinä suudellut tai edes halannut ketään naista. Kavereita enemmän kaipasin rakkautta ja romantiikkaa elämääni. Kaipasin lohduttajaa ja rohkaisijaa. Olin jo ala-asteelta asti ollut kiinnostunut tytöistä ja ajattelin paljon romantiikkaa, suhteita, seksiä ja sitä jännittävää tunnetta, kun saisi olla ihastuksen kanssa ihan vain kahdestaan. Hieman ironisesti alakoulun kenties suurimmasta romantikosta tuli se mies, joka jäi lopulta täysin paitsioon teini-iässä alkavasta seurusteluvaiheesta. Pääsyy paitsioon jäämisessä oli kiusaaminen. Niin ala- kuin yläkoulussa minua kiusattiin, syrjittiin, hakattiin ja pilkattiin toistuvasti. Seurauksena pidin itseäni täysin ala-arvoisena ihmisenä muihiin verrattuna.


Aloitin syksyllä 2006 opinnot ammattikoulussa Haminassa datanomi-linjalla (linja, jolla on valtakunnallisestikin vähän kyseenalainen ja surkuhupaisa maine, eikä välttämättä aivan syyttä). Päädyin amikseen hakemaan uutta suuntaa elämälleni tuhrattuani edelliset kolme vuotta lukiossa lähinnä Veikkaaja-lehden lukemiseen ja useimpien kurssien läpäisyyn rimaa hipoen (mikä enemmän kuin riitti minulle). Olin vähän sellainen kävelevä vitsi, joka oli helppo pilkankohde, joskin omilla toimillani vain edesautoin kyseenalaisen maineen kasvamista. Olin täysin yksin ja eristäytynyt muista, mutta se ei silti tietyllä tavalla edes haitannut keskittyessäni tietokonepeleihin, KTP:n jalkapallo-otteluihin ja Star Warselokuviin. Kaikki olikin periaatteessa hyvin, kun sain olla kotona mielenkiinnonkohteideni parissa. Muut ihmiset olivat sitä paitsi hankalia ja ilkeitä, mutta myös tylsiä ja yhdentekeviä, koska he eivät olleet kiinnostuneita suomalaisesta jalkapallosta samalla palavalla intohimolla kuin minä ja heidän pelaamat tietokonepelitkin olivat aivan vääriä (”Half-Life 2? Mut mites toi Jedi Academy?”). Muutama etäinen ihastus minulla oli, mutta enpä tietystikään uskaltanut tehdä mitään aloitetta heidän suhteen, vaikka nyt varsinkin pari vuosikymmentä myöhemmin mietin, kuinka minun todellakin olisi pitänyt: pakit tuolloin olisivat valmistaneet minua paremmin käsittelemään tunne-elämän pettymyksiä myöhemmin, onnistunut pokausyritys ja mahdollinen tapailusuhde puolestaan olisivat todennäköisesti mullistaneet elämääni siinä määrin, että futis ja muut pakkomielteiset hömpötykset olisivat jääneet välittömästi taka-alalle uusien, terveempien mielenkiinnonkohteiden tultua tilalle. Olisin hyvinkin mahdollisesti saattanut jopa innostua opiskelemaan paremmin.


Päädyin ammattikouluun ja datanomi-linjalle lukion opinto-ohjaajan suosituksesta, hänen katsottua arvosanojani lukion ATK-kursseista (rivi pelkkiä kymppejä). Olin 19-vuotias aloittaessani amiksen, ja luokkakaverini olivat pääasiassa juuri sellaista sakkia, joiden voi kuvitella päätyvän amikseen ja erityisesti datis-linjalle: 16-vuotiaita miehenalkuja, jotka eivät halunneet ottaa mitään vastuuta elämästään ja joita kiinnosti tietokonepelit, energiajuomat sekä sokerihumalassa riehuminen. Näitä sankareita huvitti, että olin heitä kolme vuotta vanhempi, mutta fyysisesti näytin heitä nuoremmalta sekä heiveröisemmältä enkä varsinaisesti vaikuttanut henkisestikään heitä vanhemmalta tai kokeneemmalta, pikemminkin päinvastoin. Siitäkin huolimatta olin iloinen siitä, että minulla oli luokattoman lukion jälkeen oma ryhmä, mihin koin edes jotenkin kuuluvani. Opiskeluissa pärjäsin todella hyvin aivan alusta alkaen ja otin sitä kautta henkistä yliotetta ivaileviin luokkakavereihini (sikäli kun heitä nyt koulumenestys edes kiinnosti). Energiajuomalla käyneiden ADHD-poikien lisäksi luokallani oli myös muutamia tyttöjä. Yksi näistä oli lievästi kehityshäiriöinen, ei-niin-kovinviehättävän näköinen nainen, joka ihastui minuun välittömästi ja teki lähentelyjäkin mm. koskettelemalla ja kutittamalla (!) minua. En tuntenut oloani mukavaksi hänen lähentelyistä – siitäkin huolimatta, että tämä nainen oli ensimmäinen lähentelyjä tehnyt tapaus (ja edelleenkin muuten ainoa). Jo tuolloin egoani riepoi ajatus, kuinka täysin ”tynnyrinpohjan” nainen piti minua miehenä, joka hänen silmin oli realistinen kumppaniehdokas. Onnistuin kuitenkin nopeasti etääntymään hänestä ja löysin luokalta oman porukan, jonka kanssa hengata tuntien lomassa. Porukka koostui muutamasta parikymppisestä, ns. ”kypsemmästä” opiskelijasta sekä parista muuten vain kunnianhimoisemmasta ja fiksummasta kaverista. Sekä tytöstä nimeltä Jasmin. En kiinnittänyt häneen aluksi mitään huomiota, mutta kotimatkoilla bussissa Kotkaan aloimme juttelemaan enemmän ja huomasin nopeasti ihastuvani häneen, koska tuolloin jos koskaan juttelu suurinpiirtein omanikäisen (ja nätin) tytön kanssa oli minulle aivan uusi kokemus. Tiedostin kuitenkin oikein hyvin, ettei Jasmin ollut ihan minun tyyppiäni: hän oli 16-vuotias tummiin vaatteisiin pukeutunut rämäpää, joka tupakoi paljon, vapaa-ajallaan lähinnä ryyppäsi kaverien (sekä äitinsä) kanssa ja käytti sanaa ”vittu” käytännössä välimerkkinä puheessaan. Tyypillinen teini ja yhtäläisyydet Kukka-Maariaan ovat ilmeiset. Minä puolestaan olin vastavuoroisesti äärimmäisyyksiin asti kiltti, erittäin arka sekä varovainen hintelä pikkumies, joka yritti kaikin keinoin olla loukkaamatta tai suututtamatta ketään. Silti tulin joka päivä kouluun intoa puhkuen, odottaen tapaavani Jasminin, jonka seurassa minun oli hyvä olla ja jonka seurassa koin tunteita, jotka olivat aivan uusia minulle. Ja mikä tyrmäävä pettymys se aina oli, kun hän ei tullutkaan kouluun (hän lintsasi jatkuvasti koulusta, eikä hänellä tuntunut olevan minkäänlaista motivaatiota tai mielenkiintoa opiskeluja kohtaan muutenkaan). Vaikka aloitin opinnot hyvin, niin Jasminin seurassa toisinaan tuli itsekin jätettyä tunteja välistä ja häntä mielistelläkseni käyttäydyin toisinaan suorastaan moukkamaisesti tunneilla ärsyttäen opettajia sekä häiritsemällä tunteja, mikä oli hyvin epätyypillistä minulle. Tiedostin, ettei minulla ollut enää hölmöilyyn varaa, sillä ammattikoulu oli minulle jo likipitäen viimeinen oljenkorsi saada joku tutkinto jostain ja varmistaa sitä kautta jonkinlainen tulevaisuus muutenkin kuin sosiaalipummina.


Ensimmäinen särö välillemme tuli vain viikkoja ensitapaamisen jälkeen. Jasmin loukkaantui verisesti (tai ainakin esitti loukkaantuvansa), kun en lintsannutkaan hänen kanssaan tunnilta ja hän aloitti mykkäkoulun. Kotona loppupäivän olin täysin lamaantunut ja toimintakyvytön, miettien hyvin synkkiä ajatuksia. Tunnemaailma oli tismalleen sama, josta tulisi vuosia myöhemmin jo arkipäivää naisten kanssa asioidessa. Huvittavaa kyllä, tajusin jo tuolloin tunnemyrskyssä, että jos naiset aiheuttavat minulle tällaisen olotilan, olisi varmaan parempi pysyä heistä erossa.


Jos jotain, niin Jasmin pakotti minut ensi kertaa kohtaamaan itseni siinä mielessä, miten oletettavasti näyttäydyin muiden nuorten silmissä. En ollut erityisen tyytyväinen ulkonäkööni, tyyliini, luonteeseeni ja siihen, että 19-vuotiaaksi mieheksi en ollut oikein tehnyt mitään kummoista elämässäni; teinivuoteni vilahtivat läpi kotona pelailemassa videopelejä ja jalkapalloa katsoen. En tiennyt alkoholista tai nuorten villeistä (oikeista tai väitetyistä) illanvietoista mitään, olin aivan pihalla trendaavista asioista ja olin kaikista sosiaalisista piireistä täysin ulkona. Jasmin puolestaan oli vähän kaikennäköisissä piireissä sisällä ja hänellä oli kavereita reilusti Kotkaakin kauempana. Jasmin tunnisti kokemusten ja sosiaalisten taitojen epäsuhdan välillämme hyvin nopeasti, eikä hän näin ollen juurikaan kunnioittanut minua. En pystynyt tarjoamaan Jasminille oikein mitään, mutta naiivisti luotin siihen, että rakkaus yhdistää ja homma lähtisi kyllä rullaamaan. Käytännössä Jasmin arvosti osaamistani tietokoneiden parissa auttaessani häntä koulutehtävissä, varsinkin ohjelmointi- ja Excel-tehtävissä. Hän kiitteli vuolaasti apuani, mutta siinä se. Kerran hän tarjosi kahvin kun autoin hänet kokeesta läpi, mutta muuta vastinetta en palveluksilleni saanut, vaikka kuinka hartaasti toivoin. Jasmin käytännössä tarkoituksella kisutteli ja piti minua koukussa antamalla hyvin pieniä lupauksia ja vihjeitä jostakin enemmästä, kuitenkaan tekemättä mitään lopulta asian eteen. Tunnistin tämän häiriintyneen dynamiikan välillämme oikein hyvin, mutta en oikeastaan edes välittänyt siitä; oli vain kivaa, kun kerrankin joku tyttö oli seurassani.


Kaikki yhteinen aikamme tapahtui pitkälle syksyyn täysin kouluajan puitteissa. Kävimme lopulta joitakin kertoja yhdessä koulun jälkeen Kotkan keskustassa pyörimässä kaupoissa. Tulin kotiin pää aivan pyörällä ihastuksesta. Hullaantuneessa tilassa yritin keksiä keinoja, joilla voisin olla Jasminin kanssa myös muuten kouluajan ulkopuolella tekemisissä. Koska muista kodin ulkopuolisista vapaa-ajan viettotavoista en tiennyt yhtään mitään, pyysin häntä jalkapalloseura KTP:n kotiotteluun seurakseni – ne olisivat vähän kuin treffit mutta ei kuitenkaan. Jasmin kieltäytyi kutsustani välittömästi ilmeenkään värähtämättä. Osittain hän kieltäytyi siksi, että piti jalkapalloa umpitylsänä lajina (hän ärsyttävästi seurasi vain jääkiekkoa), mutta ehdottaessani muita vapaa-ajan viettotapoja hän kieltäytyi välittömästi niistäkin. En kuitenkaan lannistunut saatikka ottanut hänen kieltäytymistään varsinaisesti torjuntana. ”Ennen pitkää hän kyllä suostuu”, ajattelin.


Mutta Jasmin päätyikin suhteeseen toisen luokkakaverin kanssa. Se oli hyvin yllättävää sikäli, että kyseessä oli poika, jonka seurassa en Jasminia koskaan edes nähnyt koulussa. Vielä yllättävämmin kyseessä ei ollut minua selvästi parempi ja statukseltaan houkuttelevampi jätkä, milteinpä painvastoin: Jasmin alkoi seurustelemaan Harrin, pitkätukkaisen hevarin kanssa, jota yksi opettajistakin kutsui kerran ”liimanhaistelijatyypiksi”. Harri ei pärjännyt helpoimmissakaan koulutehtävissä ja oli jatkuva luokan naurunaihe erinäisten hölmöjen tempausten sekä hidasälyisyytensä takia. Tyypillinen ammattikoululainen siis. Hänen pääasiallisena toimenkuvanaan koulussa oli kerätä tyhjiä pulloja roskakoreista panttirahoja varten. Olin tietysti täysin musertunut koko seurustelusta enkä voinut olla hämmästelemättä sitä, mitä Jasmin Harrin kaltaisessa umpityperässä luolamiehen alussa oikein näki. Varsin pian tilanne kuitenkin muuttui ja nuoren pariskunnan välillä oli jatkuvasti riitoja ja erimielisyyksiä. Jasmin yrittikin tehdä Harrin mustasukkaiseksi käyttämällä minua hyväkseen. Jasmin alkoi viettämään enemmän aikaa kanssani ja käyttäytyi seurassani tavalla, jonka tarkoitus oli herättää mustasukkaisuutta Harrissa. Minä puolestaan kuvittelin innoissani, että Jasmin oli tulossa järkiinsä ja huomaisi, että minä olinkin se oikea valinta hänelle. Mutta kun Harri ei silminnähden tuntunut välittävän pätkääkään siitä, että hänen tyttöystävä keimaili kanssani, Jasmin luovutti. Jasmin ja Harri erosivat, minä ja Jasmin olimme taas pelkästään luokkakavereita, joskaan sitäkään riemua ei kauaa enää kestänyt: palasin joululomalta rakkaudennälkäisenä takaisin kevätlukukaudelle vain huomatakseni, että Jasmin oli haistattanut pitkät opinnoille ja lähtenyt johonkin työpajaan harjoittelijaksi. En sen koomin Jasminista mitään kuullutkaan.


Minulta kesti varsin pitkään toipua tästä menetyksestä ja huomasin haikailevani Jasminin perään vielä vuosia myöhemmin sekä pohtivani, mitä hänelle kuuluu. Positiivisena puolena opinnot sujuivat Jasminin lähdön myötä paljon paremmin, kun ainoa häiriötekijä oli poissa. Antauduin täysin siihen ainoaan asiaan, jossa koin olevani hyvä: tietokoneiden ja ohjelmoinnin salojen opiskeluun, jättäen muut ihmiset lukiovuosien tavoin taustakohinaksi. Saatoin toki toisinaan etäältä ihastella vaikkapa koulun keittiössä ruokaa valmistanutta söpöläistä (joka oli siis myöskin opiskelija), mutta mitään aloitetta en tietystikään tehnyt, koska helpompaa oli vain mennä koulun jälkeen kotiin, koodata jotain pieniä ohjelmia ja laskea päiviä Suomen jalkapallomaajoukkueen seuraavaan otteluun.


Suoritin lopulta opintoni kahdessa ja puolessa vuodessa erinomaisin arvosanoin (se oli ainakin silloin uusi koulun ennätysaika datanomi-linjalta valmistumiselle, tosin jaoin kunnian luokkakaverin kanssa joka ylsi samaan temppuun). Ensimmäistä kertaa nuoruudessa olin aidosti ylpeä itsestäni. Tästä olisi hyvä jatkaa.

Naiivi optimisti


Syyskuu 2011


Ammattikoulusta valmistumisen jälkeen (joulukuussa 2008) odotin pääseväni työelämään nopeasti kiinni, olinhan ollut niin erinomainen opiskelija ja annoin mielestäni riittävät näytöt osaamisestani. Totuus oli kuitenkin toinen, maailmanlaajuinen lama ei tilannettani ainakaan helpottanut. Hyvin vastahakoisesti hain kuukausien toimettomana kärvistelyn jälkeen ammattikorkeaan Kotkassa opiskelemaan ohjelmistoinsinööriksi. Insinöörilinjalla kaikki meni pieleen alusta alkaen: akilleen kantapääni, matematiikka, osoittautui kompastuskiveksi, jota en kyennyt ylittämään sitten millään. Minulla ei toisaalta alun tsemppaamisen jälkeen erityisemmin ollut motivaatiotakaan matematiikan harjoitteluun. Sosiaalisen elämäni rajoittuessa täysin kouluun ainoa toivo tavata joku tyttö oli Jasminin tapaan törmätä sellaiseen opiskeluiden ohella. Linjallani – jolla aloitti lähemmäs viisikymmentä opiskelijaa – oli kokonaiset kaksi naista, joiden kanssa en kuitenkaan ollut missään tekemisissä. Lukion ja amiksen tapaan kampuksella pyöri toisinaan etäisiä ihastuksia, joita en tohtinut lähestyä. Minulla oli myös kanssani samanikäisiä luokkakavereita, jotka asuivat jo omillaan ja vieläpä jonkun naisen kanssa yhdessä. He myös pärjäsivät opinnoissa huomattavasti paremmin kuin minä. Oli todella kova paikka myöntää itselleen, että amiksen priimuksesta oli tullut lukiovuosien kaltainen epäonnistunut hylkiö, jonka elämäntilanne oli kaikin tavoin surkeampi kuin ympärillä olleilla ihmisillä. Vihasin itseäni.


23-vuotiaana nuorena miehenä, talvella 2010, olin henkisesti lähestymässä vaarallista umpikujaa. Koin olevani juuri se ressukka ja surkimus, joihin nettikeskusteluissa viitataan, kun puhutaan naisettomista luuserimiehistä. Eikä todellisuus varmaan kaukana siitä ollut. En viihtynyt Kotkan Metsolan ankeassa ja harmaassa betonikuutiokampuksella pätkääkään enkä todellakaan nähnyt itseäni tulevaisuudessa insinöörinä. Asuin vieläkin vanhempien luona vaikka tiesin, että minun pitäisi asua jo omillani. Lyhyt matka vanhempien luota kouluun tuntui hätäiseltä selittelyltä ja arvelen monien aistineenkin, että oikea selitys kotona pysymiseeni oli aivan muualla, kuin lyhyessä matkassa kotoa koululle. Jäin yläkertaan lapsuudenhuoneeseeni pelaamaan Xboxia, yrittäen vältellä kaikkea vastuuta sekä vuorovaikutusta ulkomaailman kanssa. Järkeilin, ettei pettymyksiä tulisi, jos en olisi kenenkään kanssa tekemisissä enempää kuin oli välttämätöntä. Tiesin, että minun olisi otettava itseäni niskasta kiinni ja muutettava elämäni suunta täysin; psyykkeeni ei kestäisi tätä menoa enää kauaa. Olin masentunut ja vihasin päivä päivältä enemmän itseäni.


Pikkuveljeni tarjosi tukalaan tilanteeseen ratkaisuksi hakemista Kouvolaan, jossa opiskelisin ammattikorkeassa digitaalisen median medianomiksi. Insinöörikoulutukseen verrattuna digimedian opiskelu vaikutti oikeasti mielenkiintoiselta, pääsisin viimeinkin pois lapsuudenkodista ja saisin tuoreen alun elämälleni muuttamalla Kouvolaan. Kyllä, olin saavuttanut elämässäni pisteen, jossa sanat ”uusi alku” ja ”Kouvola” olivat erittäin lupaavan kuuloinen yhdistelmä.


Uuden, paremman elämän tiellä oli kolmipäiväiset pääsykokeet. Siinä missä saman ammattikorkean ohjelmistopuolelle Kotkassa pääsi käytännössä jokainen, joka tohti sinne hakea (pääsykokeet olivat silkka muodollisuus), niin medianomilinjalla tehtiin jo kunnollinen karsinta, ja ehkä noin puolet hakijoista pääsisi opiskelemaan. Itse pääsykokeiden ajan majailin pikkuveljeni ja hänen tyttöystävänsä luona, aivan koulurakennusten vieressä sijainneessa asunnossa. Molemmat olivat myös kesätöissä koululla tehden asiakasprojekteja, joten oli luontevaa mennä aina pääsykoepäivän jälkeen viettämään aikaa heidän kanssa luokkatilaan, jossa he kulloinkin olivat.


Näin tapasin heidän työ- ja luokkakaverin Jaanan. Veljeni ohimennen esitteli minut Jaanalle, vähän tyyliin ”nii ja tää täs on Jaana, tuolla puolestaan sijaitsee...”. Huomasin nopeasti tulevani hyvin juttuun Jaanan kanssa ja väsyttävän ennaltaarvattavasti ihastuinkin Jaanaan nopeasti. Tiedostin itsekin, että ihastumiseni johtui varmaan enemmänkin siitä, että juttelu omanikäisen (nätin) naisen kanssa oli minulle edelleen todella uutta ja hieman hämäävääkin. Jaana jopa hieman nauroi joillekin jutuilleni, mikä oli täysin ennen kuulumatonta. Olin heti myyty. En todellakaan voi korostaa liikaa sitä, että ennen Jaanaa ainoasta naissuhteestani, eli etäisestä kaverisuhteen tapaisesta Jasminiinkin oli ehtinyt kulua aikaa jo sen puoli vuosikymmentä.


Pääsykokeiden aikana koetun äkillisen ihastumisen tunteen lisäksi minun piti pitkästä aikaa elämässäni oikeasti yrittää, miettiä ja repiä itsestäni jotain irti, jotta sain pääsykoetehtäviin suunniteltua ja piirrettyä jotakin järkevää aikaiseksi. Pari vuotta jatkuneen ”menen sieltä, mistä aita on matalin”-asenteen jälkeen oli oikeasti varsin piristävää pistää harmaita aivosoluja töihin ja kunnolla yrittää jotain, eikä vain luovuttaa heti kättelyssä haasteen edessä. Jos epäonnistuisin, niin ainakin voisin lohduttautua sillä, että yritin parhaani. Pääsykokeet menivät lopulta varsin hyvin, joskin epäilin niiden aikana jatkuvasti omia taiteilijan lahjoja sekä luovuuttani, eikä tilannetta helpottanut se, että vilkuilin kokeiden aikana hieman ympärilleni katsoen, mitä muut tekivät.


Pääsykokeiden tuloksia odotellessa toivoin hartaasti, että pääsisin opiskelemaan Kouvolaan. Kouvolassa odottaisi uusi elämä, mielenkiintoisempi koulu ja voisin tavallaan aloittaa puhtaalta pöydältä siellä koko elämäni suhteen. Lisäksi Kouvolassa odottaisi myös Jaana. Huomasin kesällä miettiväni Jaanaa hieman liikaakin, vaikka en oikeastaan tiennyt hänestä yhtään mitään. Minulle riitti se, että Kouvolassa oli olemassa nainen, joka jutteli kanssani ja nauroi pari kertaa jutuilleni. Mitä muuta sitä voisi toivoa?


Heinäkuussa pääsykokeiden tulokset saapuivat. Olin ensimmäisellä varasijalla enkä saanut näin ollen heti vahvistusta, että olisin pääsemässä kouluun. Olin hieman pettynyt, mutta tiesin, että joku suoraan kouluun päässyt ei kumminkaan ottaisi vastaan paikkaansa ja pääsisin vielä hakemalleni linjalle. Elokuussa sainkin kirjeen, jossa minut toivotettiin tervetulleeksi ammattikorkeaan opiskelemaan. Ensimmäinen este kohti uutta elämää oli rimaa hipoen ylitetty. Olin helpottunut ja samalla valmis tekemään tosissani töitä paremman elämän puolesta. Sekä hankkimaan tyttöystävän. Eli siis Jaanan.


Sain Kouvolasta onnekkaan sattuman myötä komean ja persoonallisen soluasunnon, aivan kampuksen vierestä. Kouvolassa ensimmäiset päivät olivat täynnä opiskelijatapahtumia ja tapaamisia, joihin osallistuin innolla. Halusin oikeastaan ensimmäistä kertaa aikuiselämässäni mennä kaikenlaisiin ulkona järjestettäviin tapahtumiin ja tutustua uusiin ihmisiin. Motivaationi koulun ja elämän suhteen oli kerrankin mallillaan. Menin tapahtumiin myös ennen kaikkea siksi, että voisin mahdollisesti nähdä Jaanan. Ensimmäistä kertaa Kouvolaan muuton jälkeen pääsinkin tutustumaan Jaanaan paremmin silloisen RytmiKatin terassilla, kuuluisien lettukestien merkeissä. Juttelin Jaanan kanssa lettujen äärellä niitä näitä ja ihastumisen tunne vain vahvistui. Olin jo tässä kohtaa täysin vakuuttunut, että Jaanakin oli kiinnostunut minusta, joskaan minulla ei edelleenkään ollut mitään muuta todistetta tälle tunteelle kuin se, että hän jutteli minulle ja nauroi pari kertaa jutuilleni. Oikeastaan mitään yhteistä jutunaihetta meillä ei muistaakseni ollut, eikä oikeastaan mitään samoja arvojakaan, mutta olin niin ihastunut, etten antanut moisten pikkuseikkojen haitata. Menin pää pilvissä kotiin nukkumaan, nähden unta Jaanasta. Heräsin myös aamulla varhain ilman herätyskelloa ensimmäiseksi ajatellen Jaanaa. Mies, joka aikaisemmin nukkui mieluiten puoleen päivään asti, oli nyt yhtäkkiä niin täynnä elämäniloa ja optimismia, että heräsin vapaapäivänä (!) kello 5.45. Uusi alku elämälleni tuntui todella mahtavalta: pirteyttä, henkistä hyvää oloa ja potentiaalinen tyttöystäväkin kuvioissa. Tämä lyhyt pirteysjakso syksyllä 2011 onkin edelleen yksi elämäni parhaista vaiheista. Mielessäni ei pyörinyt ainuttakaan negatiivista tai synkkää ajatusta. Mistä löytäisin vastaavanlaisen elämänilon nykyään?


Ainoa pieni huolenaihe oli kuinka ja missä pyytäisiin Jaanaa treffeille. Ennen Jaanaa en ikimaailmassa uskaltanut mennä juttelemaan ihastuksilleni koulussa saatikka pyytää heitä treffeille. Se oli täysin poissuljettu vaihtoehto, koska ajattelin, etteivät nämä tytöt kumminkaan haluaisi mennä treffeille kanssani ja ajatuskin torjutuksi tulemisesta tuntui lamaannuttavan pelottavalta; se olisi murskannut loputkin heiveröiset palaset itsetunnon rippeistäni. Oli helpompi pysyä fantasiamaailmassa ja kuvitella ihanteellinen parisuhde ihastuksieni kanssa. Olin kuitenkin täysin kyllästynyt fantasiamaailmoihin, vietettyäni siellä edelliset kymmenen vuotta milloin kenenkin kaukaisen ihastuksen kanssa. Nyt olin täynnä intoa ja itsevarmuutta. Hain vahvistusta veljeltäni ja hänen tyttyöstävältä sen suhteen, etten vain kuvittele jännitettä minun ja Jaanan välille. Veljeni tyttöystävä sanoi katselleensa minua ja Jaanaa ja todenneensa, että tuossa saattaisi olla jotain menossa. Tämän myötä olin täysin varma, että Jaana oli kiinnostunut minusta, eikä treffikutsussakaan olisi mitään riskiä.


Aurinkoisena iltapäivänä syyskuussa ylitin ison henkisen rajapyykin. Kunnon stalkkerin tavoin katsoin Jaanan luokan lukuohjelmasta koulupäivän päättymisajan sekä paikan ja tulin valmiiksi norkoilemaan koulurakennuksen ulkopuolelle, kun heidän koulupäivä loppui. Jaana tuli ulos koulurakennuksesta ja käveli kohti pyörätelineitä. Riensin hänen luokseen ja kyselin kuulumisia. En muista olleeni edes erityisen hermostunut tai jännittynyt, kun käänsin keskustelun aiheen täysin kevyestä jutustelusta kysyäkseni suoraan, olisiko Jaana halukas lähtemään kanssani ulos lähipäivinä. Jaana näytti hieman yllättyneeltä, mutta suostui. Sovimme treffit kahden päivän päähän. Olin täynnä tyytyväisyyttä: tämähän menee ihan käsikirjoituksen mukaan! En jäänyt paljoa miettimään sitä, mitä olin juuri tehnyt: sama mies, joka vielä vuosia aiemmin oli täysin jäässä pelkästään naisten kanssa juttelussa, pyysi nyt ihastusta treffeille. Tein sen vieläpä sellaisella itsevarmuudella, etten ollut varma, olinko se todellakin minä, joka juuri pyysi naista ulos. Oliko vanha Lauri kuolemassa pois ja tilalle tulossa uusi, itsevarmempi versio, joka ei vähästä hätkähtäisi?


***


Treffipäivä koitti. Jo pelkästään erinomainen sää antoi minulle tunteen siitä, että treffit tulisivat menemään hyvin. Ongelmana oli, että päivä tuntui matelevan todella hitaasti eteenpäin. Treffit oli sovittu alkamaan klo 15, minä heräsin – jälleen kerran – intoa täynnä jo varhain aamulla. Söin, pelasin, sovitin vaatteita ja työstin tukkaani yli tunnin yrittäessäni saada sen näyttämään täydelliseltä. Luin netin eri foorumeilta miesten ohjeita ja vinkkejä ensimmäisille treffeille. Huomasin heti, että useimmat neuvoista olivat hyödyttömiä ja turhaa trollausta (”hiero sitä munalla”, ”muista ottaa kortsut mukaan kjeh kjeh” jne..).


Pientä jännitystä lukuunottamatta olin edelleen käsittämättömän itsevarmalla tuulella. Pohdin, voisinko suudella Jaanaa jo tänään ja saada siten ensisuudelmani, tehden treffeistä vieläkin historiallisemmat. Koska en muusta tiennyt, niin oletin että kaikki treffit automaattisesti johtavat johonkin. Jos ei suhteeseen, niin ainakin hetkelliseen tapailuun ja treffien sarjaan. Olin oppinut televisiosarjoista, että yhteen kertaan jäävät treffit ovat täydellinen epäonnistuminen ja vahvistus epäkelpoisuudesta; sitä tapahtui vain todella karseille hyypiöille, jotka pääsivät treffeille siksi, ettei nainen kehdannut kieltäytyä ensikädeltä treffikutsusta.


Saavuin lähes puoli tuntia etuajassa Kouvolan kävelykatu Manskille, jossa olimme sopineet Jaanan kanssa tapaavamme. Muistan, miten uskomattomalta tuntui kun Jaana lopulta ilmestyi kadun kulmasta eteeni: tuo kaunis hymyilevä nainen tuli tähän paikkaan minun takiani! Siis vittu treffeille! Tervehdimme toisiamme ja itsevarmuuteni suli auringonpaisteessa johonkin viemäriaukkoon. En hermoilultani tiennyt, mihin suuntaan pitäisi katsoa ja missä asennossa edes seisoa. Saanko (tai uskallanko) katsoa deittiä silmiin? Hymyilenkö liikaa? Näytänkö liian laihalta tässä neuleessa?


Jaana katseli kokovartalojäätymistäni hivenen hölmistyneenä. Hän ehdotti, että menisimme syömään vastikään Manskille avattuun argentiinalaiseen jäätelöbaariin. Herrasmiehenä riensin avaamaan jäätelöbaarin oven Jaanalle. Ajattelin pisteideni nousevan huimasti tällä eleellä, mutta Jaana ei huomioinut asiaa millään tavalla. Syötyämme jäätelöt jäimme istumaan pöytään, enkä keksinyt mitään järkevää sanottavaa. Jaana onneksi hoiti puhumisen ja kertoili kuulumisiaan. Olin hieman nolostunut, sillä en osannut kommentoida Jaanan juttuja oikein mitenkään. Jäätelöiden jälkeen lähdimme nauttimaan aurinkoisesta päivästä ja vaelsimme ympäri Kouvolan keskustaa. Päädyimme jotenkin Kouvolan korkeimman rakennuksen, Pohjola-talon, parkkihalliin. Parkkihallissa meillä oli vaikeuksia löytää järkevää tietä ulos ja Jaana nauroi katketakseen tilannetta. Juuri tällaisia spontaaneja hetkiä kaipasinkin! Parkkihallista ulos selvittyämme Jaana halusi jatkaa matkaa museokortteliin. Minusta oli todella hauskaa tutustua uuteen kotikaupunkiini tällä tavalla treffien merkeissä. Kaikki tuntui täydelliseltä: treffit alkoivat sujumaan alkukankeuden jälkeen, sää oli täydellinen, Jaana vaikutti todella hyväntuuliselta ja Kouvolakin vaikutti loistavalta kaupungilta. Pääni oli aivan pilvissä ja täysin sumentunut tosielämän realiteeteista (muutamaa vuotta myöhemmin Kouvola ei todellakaan tuntunut enää aivan yhtä upealta kotikaupungilta...).


Saavuttuamme Putkiradiomuseon eteen päätimme istahtaa puistonpenkille juttelemaan hieman lisää. Jaana vaikutti nyt aivan uskomattoman ihanalta ja haluttavalta jutellessaan minulle, samalla kun aurinko paistoi hänen kauniille, siroille kasvoilleen. Tunsin valtavaa halua suudella Jaanaa. Olin täysin hänen lumoissaan. Tiesin, että jos nyt pelaisin korttini oikein, ensisuudelmani olisi tosiasia. Oli vain sanottava oikeat sanat, joten aloitin kevyesti:


”Tää on ollu mukavaa”


Jaana vastasi: ”Joo, on ollu ihan kiva iltapäivä”


”Hyvä juttu, et tavattiin just tänään, kun on näin hyvä sää. Hyvä juttu tietty myös, et pyysin sua ulos”


”Niin, mä vähän mietinkin jo, et mikäs juttu sulla tässä ulospyytämisessä nyt oli...”


”Ai? Ihan normaalit treffithän nää minusta on?”


”Onks nää treffit?”


”No siis, minusta se oli aika selvää et on. Minust tuntuu et meidän välillä on jotain ja miä pidän sinusta”


Jaana käytännössä jähmettyi paikoilleen ja kysyi:


”Sä pidät minusta?”


”Joo!”


”Et sä voi sanoa jollekin pitävänsä hänestä, kun et edes tunne häntä!”


”Kyl miä sinua jonkin verran tunnen”


”Joo, mut et riittävän hyvin, et voisit sanoa pitäväs musta”


Haaveeni ensisuudelmasta haihtuivat. Aloin panikoimaan, mutta yritin vielä poikamaisella innolla kääntää tilanteen edukseni:


”Kyllä miä tiedän, milloin pidän jostakin naisesta. Sinusta miä pidän. Nää on muuten mun ekat treffit ikinä kenenkään naisen kanssa. En miä ihan kenen tahansa kanssa mene treffeille kovinkaan herkästi”


Selitin mielestäni hienosti tyhjän treffihistoriani korostamalla Jaanan erityislaatuisuutta. Valitettavasti Jaana ei asiaa näin nähnyt:


”Oikeesti? Nää on sun ekat treffit ikinä?”


”Joo”


”Kuinka vanha sä olitkaan?”


”Kakskytneljä”


”Okei...hmmhh... mut minusta sä et siltikään tunne minua läheskään niin hyvin et voisit oikeesti tykätä musta”


”No, mut miä luulin et siäkin pidät minusta?”


On hivenen surkuhupaisaa, että jo aivan ensimmäisillä treffeillä ikinä deittini sanoi minulle jotain, minkä olen sittemmin kuullut pienin variaatioin kymmenien naisten suusta:


”Sä oot ihan kiva ja ystävällinen tyyppi, mut en mä oo sinusta oikein kiinnostunut silleen”


”Miks siä sit tulit treffeille mun kaa, jos et oo kiinnostunu musta?”


”No en ollu varma halusitko nähdä mut kaverillisessa mielessä vai miten... Olin oikeesti aika utelias näkemään, et mikä juttu tässä on”


Olin tyrmistynyt. Hetkessä kasvanut itseluottamus ja itsevarmuus katosivat saman tien. Vanha Lauri oli tulossa takaisin. Jos hän nyt ikinä oli oikeasti lähtenytkään.


***


Kaksi päivää kului, eikä Jaanasta kuulunut mitään. Vailla mitään järkevää syytä aloin jo toivomaan, että Jaana alkaisi sittenkin lämpenemään minulle: ”ei hän toissa päivänä tosiaan täysin tyrmännyt ideaa meistä kahdesta yhdessä”. Nämä toiveet Jaana ampui kuitenkin alas tekstiviestillä, jonka sisällön arvannee jokainen. Jaana väitti miettineensä paljon meitä kahta, eikä nähnyt meillä mitään tulevaisuutta. Mutta voisimme kuitenkin olla kavereita. Lähdin ulos kävelemään ja rauhoittumaan. Todella kliseisesti ulkona satoi kaatamalla. Litimärkänä kotiin tultuani yritin nukkua, mutta turhaan: en tiennyt yhtään, miten käsitellä ylikierroksilla käyviä tunteitani. Koska olin vuosiksi eristäytynyt (ja eristetty) sosiaalisista suhteista, nopea torjunta uudessa sosiaalisessa piirissä tuntui alleviivatulta vahvistukselta sille, että olin sittenkin se epäkelpo hyypiö, jona aina olin itseäni pitänyt. Ja tällä kertaa minä sentään yritin avoimin ja positiivisin mielin tutustua uuteen ihmiseen ja saada itselleni jotain, mitä muillakin on (vaikkei se tietysti motiivini ollut).


Ymmärsin myös nopeasti mitä tarkoittaa, kun nainen torjuessaan sanoo, että voidaan olla kavereita: emme näe koskaan ”kavereina” missään yhteydessä, korkeintaan moikaten toisiamme kiusaantuneena, jos satumme kävelemään toisiamme vastaan kadulla. Jaanan kanssa kävi juurikin näin: sain surullisenkuuluisan ”kaverikortin”, josta olin kovasti kuullut ja lukenut aikaisemmin. Opin uutta naisista joka päivä.

Minea


Syyskuu 2011 – Heinäkuu 2012


Jaanan annettua rukkaset päätin keskittää kaiken tarmoni opiskeluihin ja varmistaa, että tällä kertaa hoitaisin opintovelvoitteeni kunnolla. Kurssit ainakin kiinnostivat ja uudet luokkakaverini vaikuttivat hyvinkin mielenkiintoiselta porukalta, joten minun oli mukavaa mennä joka päivä kouluun; tunne, jota minulla ei ollut moneen vuoteen. Toisin kuin ammattikorkean ohjelmistopuolella, uudella luokallani tarkoituksena oli tehdä töitä paljon ryhmissä sekä pareittain ja muodostaa näin ollen vahva luokkahenki oppilaiden välille. Eräällä syksyn ensimmäisistä kursseista meille annettiin paritehtävä, jossa tarkoituksena oli valokuvata luokkakaveri ja kertoa kuvien avulla jotain kohteen luonteesta ja persoonasta. Persoona ja luonne tulisivat tutuksi ensin juttelemalla parin kanssa. Meidät arvottiin pareiksi nimet hatusta nostamalla. Parikseni osui Minea: pienikokoinen, silmälasipäinen ja erittäin söpö nuori nainen.


Kouluprojektin puitteissa lähdimme Minean kanssa tutustumaan toisiimme. Aloitimme tutustumisen menemällä koulun ruokalaan juomaan kahvia. Asenteessani olisi varmasti ollut parantamisen varaa: halusin mennä suoraan kotiin tekemään ihan mitä tahansa muuta. Jaanan edellisviikkoinen dumppaus harmitti vielä sen verran, etten jaksanut olla kovinkaan sosiaalinen jonkun naisen kanssa. Aloimme Minean kanssa juttelemaan miltei välittömästi videopeleistä ja elokuvista, jättäen kömpelön small talkin välistä. Kun aloimme puhumaan peleistä, kävi ilmi, että olimme molemmat tehneet vanhojen konsolivideopelien ROM-hakkerointia (eli muokkausta)! Voin sanoa, että naiset, jotka harrastavat ROM-hakkerointia, ovat todella harvassa; käytännössä pisara meressä. Minea nauroi jutuilleni, minä kuuntelin silmät pyöreänä Minean innostunutta selitystä hänen videopelihistoriastaan sekä elokuvamaustaan. Minä puolestani kerroin minkälaisia kenttä- ja grafiikkamuokkauksia tein teini-ikäisenä ensimmäiseen Super Mario Bros.-peliin ja Minea innostui vain lisää. Vietimme lähes tunnin ruokalassa jutellen, innostaen toisiamme huomatessamme kuinka paljon yhteistä meillä oli. ”Sama”-sanaa toisteltiin puolin jos toisin. Lähdimme ruokalasta kampusalueen vieressä sijainneeseen metsään valokuvaamaan toisiamme. Itse kuvailu jäi vähän sivuseikaksi kun juttelimme lisää ja löysimme jatkuvasti meitä yhdistäviä asioita: jo mainitut mielenkiinnonkohteet peleissä, pop-kulttuurissa, mutta myös yhtenevät ahdistukset, väärinkäsitykset ja hankaluudet sosiaalisissa tilanteissa (olimme kumpikin samalla tavalla hieman sosiaalisesti kömpelöitä). Kumpikaan meistä ei myöskään juonut alkoholia ollenkaan (”samis!”). Tuskailimme samassa yhteydessä tulevia fuksiaisia ja niiden oletettua alkoholinkatkuista tunnelmaa.


OEBPS/images/cover.jpg
Vaaranlainen
mies *

en

i B i

Lauri Kuparl





OEBPS/nav.xhtml




		Kiitokset



		Sisällysluettelo



		Esipuhe



		1: Kukka-Maaria

		Helmikuu 2014









		2: Ensimmäinen kerta… kun juttelin tytölle

		Syksy 2006









		3: Naiivi optimisti

		Syyskuu 2011









		4: Minea

		Syyskuu 2011 – Heinäkuu 2012









		5: Kouvolanharmaa mieli

		Heinäkuu – Joulukuu 2012









		6: Markkina-arvon testaus analogisin metodein

		Tammikuu – Kesäkuu 2013









		7: Voinko ostaa videopelin, jos olen parisuhteessa?

		Elokuu 2013 – Tammikuu 2014









		8: ”Onks toi se…?”

		Heinäkuu – Lokakuu 2014









		9: Kuoleman jälkeinen elämä

		Tammikuu – Kesäkuu 2015









		10: Tampere

		Heinäkuu – Syyskuu 2015









		11: Kirsi

		Joulukuu 2015









		12: Kauhua kryptasta

		Tammikuu – Syyskuu 2016









		13: Stella

		Lokakuu 2016









		14: Riittävän lähellä

		Marraskuu 2016 – Helmikuu 2018









		15: Minttu

		Huhtikuu 2018









		16: Salli



		17: Nörtit

		Helmikuu 2020









		18: Kyyninen pessimisti

		2020 – ????









		Tilastot

		2011-2025











		Valmistusmerkinnät









Page List





		5



		7



		8



		9



		10



		11



		12



		13



		14



		15



		16



		17



		18



		19



		20



		21



		22



		23



		24



		25



		26



		27



		28



		29



		30



		31



		32



		33



		34



		35



		36



		37



		38



		39



		40



		41



		42



		43



		44



		45



		46



		47



		48



		49



		50



		51



		52



		53



		54



		55



		56



		57



		58



		59



		60



		61



		62



		63



		64



		65



		66



		67



		68



		69



		70



		71



		72



		73



		74



		75



		76



		77



		78



		79



		80



		81



		82



		83



		84



		85



		86



		87



		88



		89



		90



		91



		92



		93



		94



		95



		96



		97



		98



		99



		100



		101



		102



		103



		104



		105



		106



		107



		108



		109



		110



		111



		112



		113



		114



		115



		116



		117



		118



		119



		120



		121



		122



		123



		124



		125



		126



		127



		128



		129



		130



		131



		132



		133



		134



		135



		136



		137



		138



		139



		140



		141



		142



		143



		144



		145



		146



		147



		148



		149



		150



		151



		152



		153



		154



		155



		156



		157



		158



		159



		160



		161



		162



		163



		164



		165



		166



		167



		168



		169



		170



		171



		172



		173



		174



		175



		176



		177



		178



		179



		180



		181



		182



		183



		184



		185



		186



		187



		188



		189



		190



		191



		192



		193



		194



		195



		196



		197



		198



		199



		200



		201



		202



		203



		204



		205



		206



		207



		208



		209



		210



		211



		212



		213



		214



		215



		216



		217



		218



		219



		220



		221



		222



		223



		224



		225



		226



		227



		228



		229



		230



		231



		232



		233



		234



		235



		236



		237



		238



		239



		240



		241



		242



		243



		244



		245



		246



		247



		248



		249



		250



		251



		252



		253



		254



		255



		256



		257



		258



		259



		260



		261



		262



		263



		264



		265



		266



		267



		268



		269



		270



		271



		272



		273



		274



		275



		276



		277



		278



		279



		280



		281



		282



		283



		284



		285



		286



		4











